**Dôvodová správa**

**A. Všeobecná časť**

##  Návrh nariadenia vlády Slovenskej republiky, ktorým sa zrušuje nariadenie vlády Slovenskej republiky č. 336/2011 Z. z., ktorým sa vydáva zoznam účinných látok vyhovujúcich na zaradenie do biocídnych výrobkov a zoznam účinných látok s nízkym rizikom vyhovujúcich na zaradenie do biocídnych výrobkov s nízkym rizikom v znení neskorších predpisov (ďalej len „nariadenie vlády 336/2011 Z. z.”), predkladá Ministerstvo hospodárstva SR ako iniciatívny návrh.

Ministerstvo hospodárstva SR je gestorom smerníc Komisie, ktorými sa mení a dopĺňa smernica Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (ďalej len „smernica 98/8/ES“) a ktorých cieľom bolo zaradiť novú účinnú látku do prílohy I. k smernici 98/8/ES. Smernica 98/8/ES však bola ku dňu 31. 8. 2013 zrušená nariadením Európskeho parlamentu a Rady (EÚ) č. 528/2012 o sprístupňovaní biocídnych výrobkov na trhu a ich používaní (ďalej len „nariadenie 528/2012 Z. z.“).

Ministerstvo hospodárstva Slovenskej republiky pôvodne pripravilo materiál, ktorého cieľom bolo prebrať smernice Komisie 2013/3/EÚ, 2013/4/EÚ, 2013/5/EÚ, 2013/6/EÚ, 2013/7/EÚ, 2013/27/EÚ, 2013/41/EÚ a 2013/44/EÚ, ktoré novelizovali smernicu 98/8/ES ešte pred nadobudnutím účinnosti nariadenia 528/2012 Z. z. a zároveň zrušiť nariadenie vlády 336/2011 Z. z., z dôvodu straty jej relevancie. Tento materiál bol zaradený do programu rokovania Legislatívnej rady vlády Slovenskej republiky dňa 12. novembra 2013, avšak na základe jej rozhodnutia bol tento materiál z predmetného rokovania stiahnutý z dôvodu, aby sa zvolila iná vhodnejšia alternatíva zrušenia nariadenia 336/2011 Z. z., keďže v článku 86 nariadenia 528/2012 je uvedené, že účinné látky zaradené do prílohy I. k smernici č. 98/8/ES sa považujú za schválené podľa tohto nariadenia a zaradia sa do zoznamu schválených účinných látok Európskej únie, ktorý Komisia aktualizuje a sprístupňuje verejnosti v elektronickej podobe. Z uvedeného dôvodu stráca nariadenie 336/2011 Z. z. svoj význam je teda potrebné ho zrušiť.

Predkladaný návrh nariadenia vlády nebude mať vplyv na rozpočet verejnej správy, na podnikateľské prostredie, na sociálne prostredie, na informatizáciu spoločnosti, ani na životné prostredie.

Na rokovanie Legislatívnej rady vlády Slovenskej republiky sa predkladá bez rozporov.

**B. Osobitná časť**

K § 1

Ide o zrušovacie ustanovenie.

K § 2

Deklaruje sa vykonávanie právne záväzných aktov Európskej únie uvedených v prílohe.

K § 3

Navrhuje sa účinnosť nariadenia vlády na 1. januára 2014.